અમેરિકામાં બનેલી સત્ય ઘટના આધારિત ‘સિમરન’માં વાત છે આટલાન્ટામાં રહેતા પટેલપરિવાર (હીતેન કુમાર-કિશોરી શહાણે) અને એમની એકની એક દીકરી પ્રફુલ્લ (કંગના રણોટ)ની. ગ્રીન કાર્ડ પર અમેરિકા ગયેલા મોહનભાઈ પટેલ આજીવન મિડલ કલાસ જ રહ્યા છે. ઘેર બાબો આવશે એ આશાએ એનું નામ વિચારી રાખેલુઃ પ્રફુલ્લ, પણ પછી આવી બેબી, છતાં નામ એ જ રાખ્યુઃ પ્રફુલ્લ. 30 વર્ષી ડિવોર્સી પ્રફુલ્લ એક મોટી હોટેલમાં હાઉસકીપર છે. સંજોગો એવા સર્જાય છે કે પ્રફુલ્લ બહેનપણી સાથે લાસ વેગાસ જાય છે. ત્યાં એ કસિનોમાં થોડા પૈસા જીતે છે. એ પછી એને જુગારની બૂરી લત લાગે છે, અને મવાલી લોકોનું પચાસ હજાર ડૉલરનું દેવું કરી બેસે છે. પછી તો એને યૂટ્યૂબ પર હાઉ ટુ રૉબ અ બેન્ક ? જેવા વિડિયો જોઈને ધાડ પાડવાનું શરૂ કરી દે છે… બેન્ક લૂંટવાના દઢ નિશ્ચય સાથે એક દિવસ એ ઘેરથી નીકળતી હોય છે ત્યારે ટીવી પર ‘દિલવાલે દુલ્હનિયા લે જાયેંગે’ની ક્લાઈમેક્સ ચાલતી હોય છે, જેમાં અમરીશ પુરી આદ્ર સ્વરે કહેતા સાંભળવા મળે છેઃ ‘જા સિમરન જા… જી લે અપની જિંદગી.’ એ રીતે પ્રફુલ્લ છદ્મવેશ ધારણ કરે ત્યારે ‘સિમરન’ તરીકે ઓળખાવાનું પસંદ કરે છે. એટલે જ ફિલ્મનું ટાઈટલ છેઃ ‘સિમરન’.